b'\n_START_ARTICLE_\nImperialna enota\n_START_PARAGRAPH_\nImperi\xc3\xa1lne en\xc3\xb4te oziroma anglosa\xc5\xa1ki merski sistem je sistem merskih enot, ki se je uporabljal v Zdru\xc5\xbeenem kraljestvu in njegovih kolonijah ter v ZDA. V ZDA se sistem imenuje obi\xc4\x8dajne mere ZDA (U.S. Customary Units). Danes so vse de\xc5\xbeele sveta, razen ZDA, Liberije in Mjanmarja pre\xc5\xa1le na mednarodni sistem enot. V Zdru\xc5\xbeenem kraljestvu je prehod na mednarodni sistem enot (metrifikacija) ve\xc4\x8dinoma \xc5\xbee izvedena, dovoljena je uporaba \xc5\xa1e nekaterih Imperialnih enot, zlasti za dol\xc5\xbeine (razdalje v miljah)._NEWLINE_V ZDA je metrifikacija priporo\xc4\x8dena, ne pa ukazana, torej so stare enote \xc5\xa1e zakonite. Sistem mer v ZDA se razlikuje od imperialnega sistema zlasti pri enotah za prostornino.\n_START_SECTION_\nTrenutna uporaba imperialnih enot\n_START_PARAGRAPH_\nImperialne enote so danes \xc5\xa1iroko uporabne predvsem v ZDA, drugje pa so ve\xc4\x8dinoma nadome\xc5\xa1\xc4\x8dene z enotami mednarodnega sistema enot. Zdru\xc5\xbeeno kraljestvo je dokon\xc4\x8dno pre\xc5\xa1lo na metri\xc4\x8dni sistem leta 1995, \xc4\x8deprav so dolo\xc4\x8dene enote \xc5\xa1e vedno v uradni rabi: to\xc4\x8deno pivo se \xc5\xa1e vedno prodaja v pintah, razdalje so v jardih in miljah.'